Netiv HaAsara

Netiv HaAsara (hebraisk skrift נְתִיב הָעֲשָׂרָה, tyder Stien til dei ti) er ein moshav sør i Israel. Han ligg nordvest i Negev og høyrer til Hof Ashkelon regionale kommune. I 2006 hadde han 704 innbyggjarar. Historie Moshaven vart grunnlagd i 1982 av 70 familiar som tidlegare hadde budd i den israelske busetjinga Netiv HaAsara på Sinaihalvøya. Denne vart evakuert som følgje av Camp David-avtalane. Den opphavlege moshaven vart kalla opp etter ti soldatar som vart drepne i ei helikopterulukke sør for Rafah i 1971, og heitte opphavleg «Minyan». Etter Israel trekte seg ut av Gaza i 2005, vart Netiv HaAsara den nærmaste busetnaden i Israel til Gazastripa, berre 400 meter frå utkanten av den palestinske byen Beit Lahiya. I sørenden av landsbyen vart ein parkeringsplass omgjort til ein base for Det israelske forsvaret og det vart sett ut ei stridsvogn der. Eit elektrisk gjerde for å stoppe infiltrasjonsforsøk frå Gaza, og tre betongmurar, vart bygd for å verne mot potensielle, palestinske snikskyttarar. Moshaven var eit mål for Qassam-rakettar, Katyusha-rakettar, og bombekastargranatar. I 2007 sende Populær motstandskomité to geriljasoldatar for å infiltrere moshaven, men dei vart drepne av IDF. Dana Galkowicz, ei 22 år gammal israelsk-brasiliansk kvinne, vart drepen den 14. juli 2005 av ein Qassam-rakett som råka Netiv HaAsara. 20. mars 2010 vart ein thailandsk arbeidar drepen. Kjelder Bakgrunnsstoff Offisiell nettstad (he) Urquhart, Conal (9. november 2005). «Israeli living near Gaza seek aid to relocate after rocket fire». The Guardian. Henta 10. september 2015. Ben Simon, Daniel. «'This is really not what we hoped for'». Haaretz. Henta 10. september 2015.